《题宾月楼空江秋笛二卷后》
明代·徐熥

爨下有焦桐，柯亭有枯竹。何期得遇蔡中郎，一取为琴一为笛。

中郎已死知音稀，每有奇物谁能知。汨没泥沙弃水火，令人往往心伤悲。

国初至今二百载，其人与骨今安在。二图沦落在人间，墨迹依稀犹未改。

吾乡陈伯炜、郑浮丘，两人前辈称风流。坐宾楼上三更月，吹笛空江万籁秋。

名公诗句题应遍，画图潇洒尤堪羡。恍若笛声江上闻，尚疑月色楼头见。

当年弃置废簏中，蠹鱼蚀尽尘埃蒙。余偶得之发大叫，心颜怡悦开双瞳。

吁嗟乎，奇物显晦自有数，岂但柯亭之竹峄山桐。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。